钦定古今图书集成/明伦汇编/官常典/第119卷 > 孔群
## 钦定古今图书集成/明伦汇编/官常典/第119卷 > 孔群

按《晋书孔愉传》：“群字敬林，严叔父也。有智局，志尚不
羁。苏峻入石头，时匡术有宠于峻，宾从甚盛。群与从
兄愉同行，于横塘遇之，愉止与语，而群初不视术，术
怒，欲刃之。愉下车抱术曰：‘吾弟发狂，卿为我宥之’。乃
获免。后峻平，王导保存术，尝因众坐，令术劝群酒，以
释横塘之憾。群答曰：‘群非孔子，厄同匡人。虽阳和布’”
气，鹰化为鸠，至于识者，犹憎其目，导有愧色。任历中
丞，性嗜酒，导尝戒之曰：“卿恒饮，不见酒家覆瓿布日
月久糜烂邪？”答曰：“公不见肉糟淹更堪久邪？”尝与亲
友书云：“今年田得七百石秫米，不足了麹糵事。”其耽
湎如此。卒于官。嗣子沉。